C‑126/15. sz. ügy

Európai Bizottság

kontra

Portugál Köztársaság

„Tagállami kötelezettségszegés – A cigaretta jövedéki adója – 2008/118/EK irányelv – Az adófizetési kötelezettség keletkezése – Az adófizetési kötelezettség keletkezésének helye és ideje – Adózási jelzések – A jövedéki termékek szabad mozgása – A cigarettásdobozok kereskedelmének és értékesítésének időbeli korlátozása – Az arányosság elve”

Összefoglaló – A Bíróság ítélete (ötödik tanács), 2017. június 29.

Adórendelkezések – Jogszabályok harmonizálása – Jövedéki adók – 2008/118 irányelv – A jövedékiadó‑kötelezettség keletkezése – Az adó kivetésének feltételei – Annak megakadályozását célzó nemzeti intézkedés, hogy az év végén a cigarettásdobozokat a jövedéki adó jövőbeni emelkedésére tekintettel túl nagy mennyiségben bocsássák szabad forgalomba – A cigarettásdobozok kereskedelmének és értékesítésének időbeli korlátozása – Megengedhetőség – A jövedéki adó mértékének növekedése hiányában is alkalmazandó intézkedés – Az arányosság elvének megsértése

(2008/118 tanácsi irányelv, (31) preambulumbekezdés, 9. cikk, első bekezdés, 11. cikk, és 39. cikk, (3) bekezdés, első albekezdés)

Valamely tagállam nem teljesíti a jövedéki adóra vonatkozó általános rendelkezésekről és a 92/12 irányelv hatályon kívül helyezéséről szóló 2008/118 irányelv 9. cikkének első bekezdéséből és az arányosság elvéből eredő kötelezettségeit, amennyiben előírja, hogy az egy adott évben szabad forgalomba bocsátott cigaretták a következő év harmadik hónapjának végét követően már nem forgalmazhatók és nem értékesíthetők, akkor, ha az e termékekre kivetett, a következő évben hatályba lépő jövedéki adó mértéke nem emelkedik.

Az adókijátszás, az adóelkerülés és az esetleges visszaélések elleni küzdelem ugyanis a 2008/118 irányelv által követett egyik célkitűzés, amint ez az említett irányelv (31) preambulumbekezdéséből, 11. cikkéből és 39. cikke (3) bekezdésének első albekezdéséből is kitűnik. Márpedig a cigarettásdobozoknak a jövedéki adó mértékének jövőbeni emelkedését megelőző, az év végén túl nagy mennyiségben történő szabad forgalomba bocsátása olyan visszaélésnek minősül, amelyet a tagállamok megfelelő intézkedésekkel megelőzhetnek. Mivel a 2008/118 irányelv 9. cikkének első bekezdése a jövedéki adó kivetése feltételeinek és mértékének meghatározását illetően a jövedéki adó kivetésének időpontjában hatályban lévő nemzeti jogra utal, a tagállamok számára elismert ilyen jog szükségképpen azzal jár, hogy a tagállamok hozhatnak ilyen intézkedéseket.

A tagállamoknak az uniós jog által rájuk ruházott hatáskörök gyakorlása során azonban tiszteletben kell tartaniuk az általános jogelveket, amelyek között szerepel különösen az arányosság elve. Ezen elv megköveteli, hogy a tagállamok olyan eszközöket vegyenek igénybe, amelyek – amellett, hogy lehetővé teszik a belső jog által követett cél hatékony elérését – nem haladják meg a szükséges mértéket, és a legkevésbé sértik a szóban forgó uniós jogszabályok célkitűzéseit és elveit. Egy annak megakadályozását célzó intézkedés, hogy az év végén a cigarettásdobozokat a jövedéki adó jövőbeni emelkedésére tekintettel túl nagy mennyiségben bocsássák szabad forgalomba, megfelelő az adókijátszás és az adóelkerülés, valamint a közegészség védelme jogszerű célkitűzéseinek eléréséhez. Ezen intézkedés hozzájárul a rendes verseny biztosításához is. Márpedig egy ilyen intézkedés, amennyiben az minden esetben alkalmazandó, ideértve azt az esetet is, amikor a jövedéki adó mértéke csökken vagy nem változik, nem tűnik szükségesnek a követett célkitűzések eléréséhez. E célkitűzések ugyanis kevésbé megszorító módon és ugyanolyan megfelelően is elérhetők lennének akkor, ha az intézkedést csak abban az esetben alkalmaznák, ha a cigarettákra kivetett jövedéki adó mértéke emelkedik.

(lásd: 59–62., 64., 67., 68., 78., 79., 99. pont és a rendelkező rész)